陆游
怀旧用昔人蜀道诗韵
曩自白帝城，一马独入蜀，昼行多水湄，夜宿必山麓。
时闻木客啸，常忧射工毒，蜿蜓蛇两头，踸踔夔一足；岂惟耳目骇，直恐性命促。
稍历葭萌西，遂出剑阁北，奴僵不敢诉，马病犹尽力，我亦困人客，一日带屡束。
最忆苍溪县，送客一亭绿，豆枯狐兔肥，霜早柿栗熟，酒酸压查梨，妓野立土木。
主别意益勤，我去疲已极，行行求旅店，借问久乃得。
溪声答歌长，灯焰照影独，村深寒更甚，薪尽烧箦竹。
须臾风雨至，终夕苦漏屋。
於时厌道途，自誓弃微禄。
犹几三十年，始谢祝史职。
君恩念笃老，内阁使寓直。
亦思秋豪报，力惫蓺黍稷。
却寻少时书，开卷有惭色。